b"\n_START_ARTICLE_\nSlovenska popevka 1979\n_START_PARAGRAPH_\nSlovenska popevka 1979 je potekala v ljubljanski Hali Tivoli od 18. do 20. oktobra pod imenom Dnevi slovenske zabavne glasbe \xe2\x80\x93 Ljubljana '79. Prireditev so vodili Milanka Bavcon, Vili Vodopivec, Nata\xc5\xa1a Dolenc in Sandi \xc4\x8colnik.\n_START_SECTION_\nPotek festivala\n_START_PARAGRAPH_\nPrvi ve\xc4\x8der je bil na sporedu\xc2\xa0\xc2\xbbretrospektivni koncert slovenskih popevk v obnovljenih aran\xc5\xbemajih\xc2\xab. Nastopili so Marjana Der\xc5\xbeaj (Vozi me vlak v daljave, Orion), Neca Falk (Kako sva si razli\xc4\x8dna), Alfi Nipi\xc4\x8d (Kako sva si razli\xc4\x8dna, Malokdaj se sre\xc4\x8dava), Pepel in kri (Pti\xc4\x8dje stra\xc5\xa1ilo, Na vrhu neboti\xc4\x8dnika), Lado Leskovar (En gva\xc5\xbeek), Strune in Rafko Irgoli\xc4\x8d (Zvon\xc4\x8dki in trobentice), Braco Koren (Ura brez kazalcev), Majda Sepe (Poslednja postaja), Meri Avsenak (Pomlad), Edvin Fliser (\xc4\x8cas selitve), Jelka Cvete\xc5\xbear (Ko bo\xc5\xa1 pri\xc5\xa1la na Bled), Jo\xc5\xbeica Svete (Spomin), Elda Viler (V\xc4\x8deraj, danes, jutri)._NEWLINE_Drugi ve\xc4\x8der je bil posve\xc4\x8den pesmim svobodnih oblik (\xc5\xa1ansonom). Predstavilo se je 11 novih \xc5\xa1ansonov, ki se niso borili za nagrade._NEWLINE_Tako prvi kot drugi ve\xc4\x8der so se v drugem delu programa predstavile nove popevke, ki jih je bilo 17. Tudi tokrat so se festivala udele\xc5\xbeili pevci iz tujine in drugih jugoslovanskih republik, ki so peli v alternaciji s slovenskimi izvajalci. Tretji ve\xc4\x8der so izvedli vse nagrajene popevke. Vse tri ve\xc4\x8dere je pevce spremljal Revijski orkester RTV Ljubljana, ki so mu dirigirali Mojmir Sepe, Jo\xc5\xbee Priv\xc5\xa1ek, Ati Soss, Mario Rijavec, Bojan Adami\xc4\x8d in De\xc4\x8do \xc5\xbdgur."